Manam

Manam (  Al Manāma [ˈmanaːma], bahreinan virkand: [elmɐˈnɑːmɐ]) om ripmatoman Bahreinan pälidn (vspäi 1971) da kaikiš suremb lidn. Se om Pälidnan agjan administrativine keskuz mugažo.

 Istorii 
Eländpunkt mainitase ezmäižen kerdan islamižiš aigkirjoiš vl 1345. Vl 1521 lidn oli anastadud portugalijalaižil, vl 1602 — Iranal. Al' Halifa-dinastijan ohjanduz zavodihe lidnas vl 1783.

Manaman da kaiken valdkundan ižandusen aluz om finansine torguz, sidä kesken Bahreinan fondbirž (vspäi 1987, BSE). Lidnan ižandusen toižed sarakod oma laivansauvomine (kabotažan dau-laivad), kalanpüdand i hel'man samine, turizm (enamba mi viž millionad matknikoid vodes, Persijan lahten maišpäi päpaloin) i torguind, pälidnan funkcijad. Joudai port (porto-franko) om tedotadud lidnas vspäi 1958. Alüminijantegimed ratas ezilidnoiš. Vl 1986 Bahreinan universitetan aluz om pandud Manamha.

 Geografijan andmused 
Lidn sijadase Persijan lahten Bahrein-saren pohjoižpäivnouzmaižel randal.

Klimat om tropine räk kuiv, päivoikaz, semendkus-redukus eriližešti. Voden keskmäine lämuz om +27,2 C°, kezakun-sügüz'kun +33,2..+35,1 C°, tal'vkun-uhokun +17,5..+19,1 C°. Il'man lämuden pil'veses ekstremumad oma +2,7 C° (viluku) i +47,5 C° (kezaku, heinku). Il'man lämuz voib ületada +37 C° keväz'kus-kül'mkus, se ei voi olda madalamb mi +18 C° semendkus-redukus. Paneb sadegid 94 mm vodes, enamba kül'mkus-keväz'kus (13..18 mm kus), ei ole sadegid kezakus-redukus (üks' millimetr pordos). Kun keskmäine relätivine nepsuz vajehtase 46..51 % röunoiš semendkus-heinkus, 67..69 % tal'vkus-uhokus, 54..64 % toižiš kuiš.

 Eläjad 
Vl 2010 Manaman eläjiden lugu oli 157 474 ristitud, läz 330 tuh. elihe pälidnan agjas. Vl 2015 ristitišt oli 411 tuh. eläjad ezilidnoidenke, valdkundan koume kümnendest.

Islaman molembiden sarakoiden kundad oma lidnas istorižikš. Znamasine hristanuskojiden kund (läz tuhad eläjid). Induizm om levitadud immigrantoiden keskes.

Lidnan enzne pämez' om Hamud bin Abdulla bin Hamad al'-Halifa.

 Transport 
Avtobusad (vn 2015 sulakuspäi) i taksid oma kundaližeks transportaks lidnas, ned-žo ühtenzoittas pälidnad Manaman ümbrištonke i Bahreinan toižidenke eländpunktoidenke. Mina Salman-torguindportan vozne pörund om 1,5 mln tonnoid jüguid, siš om dokoid valdmerilaivoiden kohendusen täht i varažomid.

Rahvahidenkeskeine civiline Bahrein-lendimport (BAH / OBBI, 9,3 mln passažiroid i 392 tuh. tonnoid jüguid finansižel 2023/24 vodel) sijadase Muharrak-sarel seičemes kilometras pohjoižpäivnouzmha Manaman azjaližes keskusespäi. Tehtas passažirreisid araban mail'man äjihe maihe, Evropan i Turkanman järedoihe lidnoihe, Indijha, Pakistanha, Nju Jorkha i Bankokha. Om jügureisid läz kaikihe niihe-žo čuradusihe.

 Irdkosketused 
 Manam-pälidnan tobmuden sait (capital.gov.bh). 


Kategorii:Bahreinan lidnad
Kategorii:Eländpunktad kirjamišton mödhe
*
Kategorii:Pälidnad
*